Na temelju članka 35. stavka 1. točke 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 –ispravak, 123/17, 98/19 i 144/20) i članka 28. stavka 1. točke 1. i članka 107. stavka 4. Statuta Općine Blato („Službeni glasnik Općine Blato“ broj 3/20), a u vezi s člankom 8. Zakona o lokalnoj i područnoj (regionalnoj) samoupravi, Općinsko vijeće Općine Blato na svojoj ……... sjednici održanoj ……….. 2021. godine, donijelo je

# STATUT

# OPĆINE BLATO

1. IZVORIŠNE ODREDBE

Statutarno uređenje međusobnih odnosa na području Blata seže duboko u prošlost. Povijest bilježi statut poznat pod imenom Korčulanski iz godine 1214., a borba za općinsku samoupravu vodila se doista dugotrajno. Prošli su ovim prostorom i Talijani (Mlečani), Francuzi, Austrijanci, Nijemci i drugi, ali se žilavi blatski hrvatski puk održao do današnjih dana, zahvaljujući i svojoj nebeskoj zaštitnici Svetoj Vincenci, čije su relikvije donesene u Blato 1795. godine.

Blaćani osnažuju svoju političku samoupravu 1877. godine stvaranjem samostalne općine, ali i svoja civilizacijska opredjeljenja utemeljenjem (1919.) “Družbe Kćeri Milosrđa T.S.R. Sv. Franje”, samostanskog reda časnih sestara rasprostranjena diljem svijeta, čija karizma doživljava vrhunac proglašenjem blaženom njihove utemeljiteljice Marije Propetog Isusa Petković, koju je na čast oltara uzdigao Papa Ivan Pavao II u Dubrovniku 6. lipnja 2003. godine.

Proteklih stotinjak godina obilježeno je nizom uspona i padova. Iseljava preko 1100 Blaćana samo u jednom danu (1925.) egzodus u svijet (Australija) ponavlja se i nakon nepunih tridesetak godina. Blato gubi političku samostalnost - svoju općinu (1962.) da bi nakon višestranačkih izbora, Hrvatski sabor Blatu vratio status općine (1992.). U borbi za svoje održanje i svoju domovinu brojni su Blaćani položili živote. Ginu u I. Svjetskom ratu i tijekom II. Svjetskog rata. Svoj doprinos daju i u Domovinskom ratu.

Ponovno konstituirana Općina Blato 1993. godine teži povezivanju svih Blaćana, gdje god bili, a svojim stanovnicima osigurava ravnopravnost, slobode i prava dostojna čovjeka, te promiče njihov gospodarski i kulturni napredak i socijalno blagostanje, u granicama svojih mogućnosti, prava i obveza.

1. OPĆE ODREDBE

Članak 1.

Ovim Statutom u skladu sa zakonom uređuju se obilježja Općine Blato, javna priznanja, suradnja s drugim jedinicama lokalne i područne (regionalne) samouprave, samoupravni djelokrug, oblici neposrednog sudjelovanja građana u odlučivanju, provođenje referenduma, ustrojstvo, ovlasti i način rada tijela, nadzor nad njihovim aktima i radom, način obavljanja poslova, ustrojstvo i rad javnih službi, mjesna samouprava, imovina i financiranje Općine Blato, akti Općine Blato, javnost rada, te druga pitanja od važnosti za ostvarivanje prava i obveza Općine.

Izrazi u ovom Statutu koji imaju rodno značenje odnose se jednako na muški i ženski rod.

Članak 2.

Općina Blato je jedinica lokalne samouprave na području utvrđenom Zakonom o područjima županija, gradova i općina u Republici Hrvatskoj.

Općina obuhvaća područje naselja Blato i naselje Potirna.

Granice Općine Blato mogu se mijenjati na način i po postupku propisanom zakonom.

Članak 3.

Općina Blato je pravna osoba.

Sjedište Općine Blato je u Blatu, Trg dr. Franje Tuđmana 4.

Tijela Općine Blato imaju pečate.

Opis pečata iz stavka 3. ovoga članka, način njihove uporabe i čuvanja uređuje se zakonom i posebnom odlukom.

1. OBILJEŽJA OPĆINE BLATO

Članak 4.

Općina Blato ima grb i zastavu.

Grb Općine Blato je štitastog oblika, omeđen žutom crtom.

Podloga grba dijeli se u dva dijela pleternom ornamentikom žute boje. U gornjem dijelu grba na bijeloj podlozi nalaze se crkvice sv. Križa i sv. Jerolima, a ispod njih u sredini kula sa 5 zubaca u kruni. U sredini kule u otvoru nalazi se list vinove loze i grančica masline. U donjem dijelu grba na plavoj podlozi nalaze se dva prekrižena kumpanjolska mača, a iznad kojih je kumpanjolska kapa.

Zastava Općine Blato je jednobojna i to bordo - crvena boja omeđena žutom pleternom ornamentikom. U sredini zastave nalazi se grb Općine. Omjer širine i dužine zastave je 1.6:1.

Izvornik zastave čuva se u državnom arhivu. Jedan primjerak zastave čuva se u Zavičajnom muzeju Blata.

Grb i zastava koriste se na način kojim se ističe tradicija i dostojanstvo Općine Blato.

Potanji opis grba i zastave Općine Blato, te način njihove uporabe i zaštite utvrđuje se posebnom odlukom Općinskog vijeća.

Grb i zastava ne smiju sadržavati simbole protivne Ustavu Republike Hrvatske i drugim propisima.

Članak 5.

Dan Općine Blato je 28. travnja, blagdan sv. Vincence, nebeske zaštitnice Blata.

U povodu Dana Općine održava se svečana sjednica Općinskog vijeća na kojoj se dodjeljuju priznanja Općine, te priređuju druge svečanosti.

1. JAVNA PRIZNANJA

Članak 6.

Općinsko vijeće Općine Blato odlučuje o dodjeli javnih priznanja Općine Blato.

Javna priznanja Općine Blato su:

1. Proglašenje počasnim građaninom Općine Blato,
2. Srebrni grb Općine Blato i
3. Zlatni grb Općine Blato.

Članak 7.

Za posebne zasluge za Općinu Blato Općinsko vijeće može pojedinu osobu proglasiti počasnim građaninom Općine Blato.

Proglašenje počasnim građaninom Općine Blato znak je počasti, zahvalnosti i priznanja i ne daje nikakva posebna prava odnosno obveze.

Počasnom građaninu dodjeljuje se posebna povelja Općine Blato.

Počast se može opozvati ako se počastvovani pokaže nedostojnim počasti.

Članak 8.

Srebrni i Zlatni grb Općine Blato posebna su javna priznanja koja se mogu dodijeliti kao osobno priznanje građanima i kao skupno priznanje poduzećima, ustanovama, institucijama, športskim i kulturnim udrugama, udrugama građana i političkim organizacijama prigodom njihovih obljetnica, odnosno za trajnu općepriznatu djelatnost i naročite uspjehe i ostvarenja u radu, kojima su značajno doprinijeli u jednoj ili više oblasti društvenog života.

Članak 9.

Općinsko vijeće Općine Blato posebnom odlukom uređuje uvjete za dodjeljivanje javnih priznanja, njihov izgled i oblike, kriterij i postupovnost njihove dodjele te tijela koja provode postupak i dodjeljuju priznanja.

Osim javnih priznanja u smislu članka 6. ovog Statuta, za pojedine prigode Općinsko vijeće ili Općinski načelnik mogu ustanoviti i dodijeliti i druga priznanja, o čemu donose posebnu odluku.

V. SURADNJA S DRUGIM JEDINICAMA LOKALNE I PODRUČNE

(REGIONALNE) SAMOUPRAVE

Članak 10.

Općina Blato surađuje s općinama i gradovima na području Dubrovačko-neretvanske županije i Dubrovačko-neretvanskom županijom radi ostvarivanja zajedničkih interesa na unapređenju gospodarskog i društvenog razvitka.

Općina Blato, radi promicanja i ostvarivanja zajedničkih interesa zbog unapređivanja gospodarskog i društvenog razvitka općina u Republici Hrvatskoj, može osnovati s drugim općinama odgovarajuću udrugu.

Članak 11.

Ostvarujući zajednički interes u unapređivanju gospodarskog, društvenog i kulturnog razvitka, Općina Blato uspostavlja i održava suradnju s drugim jedinicama lokalne samouprave u zemlji i inozemstvu, u skladu sa zakonom i međunarodnim ugovorima.

Općinsko vijeće donosi odluku o uspostavljanju međusobne suradnje, odnosno o sklapanju sporazuma (ugovora, povelje, memoranduma i sl.) o suradnji s pojedinim jedinicama lokalne samouprave, te sadržaju i oblicima te suradnje kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje, u skladu sa svojim općim aktima i sa zakonom.

Članak 12.

Sporazum o suradnji Općine Blato i općine ili grada druge države objavljuje se u Službenom glasniku Općine Blato.

1. SAMOUPRAVNI DJELOKRUG

Članak 13.

Općina Blato je samostalna u odlučivanju u poslovima iz svoga samoupravnog djelokruga u skladu s Ustavom Republike Hrvatske i zakonom, te podliježe samo nadzoru zakonitosti rada i akata tijela Općine Blato.

Članak 14.

Općina Blato u svom samoupravnom djelokrugu obavlja poslove lokalnog značaja kojima se neposredno ostvaruju prava građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

* uređenje naselja i stanovanje,
* prostorno i urbanističko planiranje,
* komunalno gospodarstvo,
* brigu o djeci,
* socijalnu skrb,
* primarnu zdravstvenu zaštitu,
* odgoj i osnovno obrazovanje,
* kulturu, tjelesnu kulturu i šport,
* zaštitu potrošača,
* zaštitu i unapređenje prirodnog okoliša,
* protupožarnu i civilnu zaštitu,
* promet na svom području,
* te ostale poslove sukladno posebnim zakonima.

Općina Blato obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 1. ovog članka.

Poslovi iz samoupravnog djelokruga detaljnije se utvrđuju odlukama Općinskog vijeća i Općinskog načelnika u skladu sa zakonom i ovim Statutom.

Članak 15.

Općina Blato može organizirati obavljanje pojedinih poslova iz članka 14. ovog Statuta zajednički s drugom jedinicom lokalne samouprave ili više jedinica lokalne samouprave, osobito u svrhu pripreme projekata za povlačenje novčanih sredstava iz fondova Europske unije, osnivanjem zajedničkog tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

Odluku o obavljanju poslova na način propisan u stavku 1. ovog članka donosi Općinsko vijeće, temeljem koje Općinski načelnik sklapa sporazum o osnivanju zajedničkog upravnog tijela, kojim se propisuje financiranje, način upravljanja, odgovornost, statusna pitanja službenika i namještenika i druga pitanja od značaja za to tijelo.

Članak 16.

Općinsko vijeće može posebnom odlukom pojedine poslove iz samoupravnog djelokruga Općine, čije je obavljanje od šireg interesa za građane na području više jedinica lokalne samouprave prenijeti na Dubrovačko-neretvansku županiju, u skladu sa njezinim Statutom.

Općinsko vijeće može posebnom odlukom pojedine poslove iz samoupravnog djelokruga Općine prenijeti i na mjesni odbor na području općine Blato ako ocijeni da je to učinkovitije.

Članak 17.

Općinsko vijeće može tražiti od Županijske skupštine Dubrovačko-neretvanske županije, da Općini Blato, uz suglasnost tijela državne uprave nadležnog za poslove lokalne i područne (regionalne) samouprave, povjeri obavljanje određenih poslova iz samoupravnog djelokruga županije na području općine Blato, ako može osigurati dovoljno prihoda za njihovo obavljanje.

VII. NEPOSREDNO SUDJELOVANJE GRAĐANA U ODLUČIVANJU

Članak 18.

Građani mogu neposredno sudjelovati u odlučivanju o lokalnim poslovima putem referenduma i zbora građana, u skladu sa zakonom i ovim Statutom.

Referendum se može raspisati radi odlučivanja o prijedlogu o promjeni Statuta Općine, o prijedlogu općeg akta ili drugog pitanja iz djelokruga Općinskog vijeća kao i o drugim pitanjima određenim zakonom i ovim Statutom.

Na postupak provođenja referenduma odgovarajuće se primjenjuju odredbe zakona kojim se uređuje provedba referenduma.

Na odluke donesene u svezi s referendumom i na referendumu primjenjuju se odredbe članaka 79. do 82. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01. - vjerodostojno tumačenje, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15. – ispravak, 123/17, 98/19. i 144/20) (u daljnjem tekstu: Zakon).

Članak 19.

Raspisivanje referenduma može, temeljem odredaba zakona i ovog Statuta, predložiti najmanje jedna trećina članova Općinskog vijeća, Općinski načelnik, 20% ukupnog broja birača Općine Blato i većina vijeća mjesnog odbora na području Općine Blato.

Ako je raspisivanje referenduma predložila najmanje jedna trećina članova Općinskog vijeća, Općinski načelnik ili većina vijeća mjesnog odbora na području Općine Blato, Općinsko vijeće dužno je izjasniti se o podnesenom prijedlogu, te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.

Odluka o raspisivanju referenduma donosi se većinom glasova svih članova Općinskog vijeća.

Ako je raspisivanje referenduma predložilo 20% od ukupnog broja birača u Općini, Predsjednik Općinskog vijeća dužan je dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga. Tijelo državne uprave nadležno za lokalnu i područnu (regionalnu) samoupravu će u roku od 60 dana od dostave utvrditi ispravnost podnesenog prijedloga, odnosno utvrditi je li prijedlog podnesen od potrebnog broja birača u Općini ii je li referendumsko pitanje sukladno odredbama Zakona te odluku o utvrđenom dostaviti Općinskom vijeću. Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, Općinsko vijeće raspisat će referendum u roku od 30 dana od zaprimanja odluke.

Općinsko vijeće može raspisati savjetodavni referendum o pitanjima iz svog djelokruga.

Odluka donesena na referendumu obvezatna je za Općinsko vijeće, osim odluke donesene na savjetodavnom referendumu koja nije obvezatna.

Članak 20.

Odluka o raspisivanju referenduma sadrži:

* naziv tijela koje raspisuje referendum,
* područje za koje se raspisuje referendum,
* naziv akta o kojem se odlučuje na referendumu, odnosno naznaku pitanja o kojem će birači odlučivati na referendumu,
* obrazloženje akta ili pitanja o kojima se raspisuje referendum,
* referendumsko pitanje ili pitanja, odnosno jedan ili više prijedloga o kojima će birači odlučivati, te
* dan održavanja referenduma.

Od dana objave odluke o raspisivanju referenduma do dana održavanja referenduma ne smije proći manje od 20 niti više od 40 dana.

Članak 21.

Pravo glasovanja na referendumu imaju građani koji imaju prebivalište na području Općine Blato i upisani su u popis birača.

Članak 22.

Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga Općine te raspravljanja o potrebama i interesima građana od lokalnog značenja u skladu sa zakonom i ovim Statutom.

Zborove građana saziva vijeće mjesnog odbora u skladu s ovim Statutom.

Zborovi građana sazivaju se za cijelo područje ili za dio područja mjesnog odbora koji čini zasebnu cjelinu.

Članak 23.

Zborove građana može sazvati i Općinsko vijeće te općinski načelnik radi raspravljanja i izjašnjavanja građana o pitanjima od značenja za Općinu.

Kada zborove građana saziva Općinsko vijeće ili općinski načelnik, zborovi građana sazivaju se za cijelo područje ili za dio područja Općine, pojedina naselja ili dijelove naselja na području Općine, a mogu se sazvati i za cijelo područje ili za dio područja mjesnog odbora koji čini zasebnu cjelinu.

Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.

Mišljenje dobiveno od zbora građana obvezatno je za mjesni odbor, a savjetodavno za Općinsko vijeće i općinskog načelnika.

Način sazivanja, rada i odlučivanja na zboru građana uređuje se općim aktom Općine u skladu sa zakonom i ovim Statutom.

Članak 24.

Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga Općine od lokalnog značenja, u skladu sa zakonom i ovim Statutom.

O prijedlogu i peticiji iz stavka 1. ovoga članka Općinsko vijeće mora raspravljati ako ga potpisom podrži najmanje 10% od ukupnog broja birača u Općini te dati odgovor podnositeljima najkasnije u roku od tri mjeseca od zaprimanja prijedloga.

Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima Općine.

Način podnošenja prijedloga i peticija, odlučivanja o njima i druga pitanja uređuju se općim aktom Općine u skladu sa zakonom i ovim Statutom.

Članak 25.

Građani i pravne osobe imaju pravo podnositi predstavke i pritužbe na rad tijela Općine Blato kao i na rad njezinih upravnih tijela, te na nepravilan odnos zaposlenih u tim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnijete predstavke i pritužbe čelnik tijela Općine Blato odnosno upravnog tijela dužan je odgovoriti u roku od 30 dana od dana podnošenja predstavke, odnosno pritužbe.

Ostvarivanje prava iz stavka 1. ovog članka osigurava se neposrednim komuniciranjem s ovlaštenim predstavnicima tijela Općine Blato, ustanovljavanjem knjige pritužbi ili postavljanjem sandučića za predstavke i pritužbe, te sredstvima elektroničke komunikacije, ukoliko za to postoje tehničke pretpostavke (npr. e-mailom, kontakt obrascem na web stranicama, net meetingom i chatom).

VIII. TIJELA OPĆINE BLATO

Članak 26.

Tijela Općine Blato su Općinsko vijeće i Općinski načelnik.

1. OPĆINSKO VIJEĆE

Članak 27.

Općinsko vijeće predstavničko je tijelo građana i tijelo lokalne samouprave, koje donosi opće i druge akte u okviru prava i dužnosti Općine Blato, te obavlja i druge poslove u skladu sa Ustavom, zakonom i ovim Statutom.

Općinsko vijeće ima 13 članova izabranih na način određen zakonom.

Članak 28.

Općinsko vijeće:

* donosi Statut Općine Blato,
* donosi opće i druge akte kojima uređuje pitanja iz samoupravnog djelokruga Općine,
* donosi Poslovnik Općinskog vijeća,
* donosi Proračun i odluku o izvršavanju proračuna, Izmjene i dopune Proračuna Općine Blato te Polugodišnji i Godišnji izvještaj o izvršenju proračuna,
* donosi Odluku o privremenom financiranju,
* donosi programe javnih potreba,
* donosi Odluku o uvjetima, načinu i postupku gospodarenja nekretninama u vlasništvu Općine Blato,
* odlučuje o stjecanju i otuđivanju nekretnina i pokretnina te drugom raspolaganju imovinom Općine većom od vrijednosti utvrđenih člankom 41. stavak 3. podstavak 6. ovog Statuta, ako je stjecanje i otuđivanje nekretnina i pokretnina te drugo raspolaganje imovinom planirano u proračunu i provedeno u skladu sa zakonskim propisima,
* odlučuje o promjeni granice Općine Blato,
* uređuje ustrojstvo i djelokrug općinske uprave,
* donosi odluku o kriterijima za ocjenjivanje službenika i načinu provođenja ocjenjivanja,
* osniva javne ustanove, trgovačka društva i druge pravne osobe za obavljanje gospodarskih, društvenih, komunalnih i drugih djelatnosti od interesa za Općinu Blato, te odlučuje o njihovim statusnim promjenama i preoblikovanjima u skladu sa zakonom,
* daje prethodne suglasnosti na statute ustanova i izbor rukovodećih osoba, ukoliko zakonom ili odlukom o osnivanju nije drugačije propisano,
* donosi odluke o potpisivanju sporazuma o suradnji s drugim jedinicama lokalne samouprave, u skladu s općim aktom i zakonom,
* raspisuje referendum,
* bira i razrješava predsjednika i potpredsjednika Općinskog vijeća,
* osniva radna tijela u svrhu priprema odluka iz njegovog djelokruga, te bira i razrješava njihove članove,
* imenuje i razrješava i druge osobe određene zakonom, drugim propisom, ovim Statutom i posebnim odlukama Općinskog vijeća,
* odlučuje o pokroviteljstvu,
* odlučuje o davanju koncesija,
* donosi odluku o kriterijima, načinu i postupku za dodjelu javnih priznanja i dodjeljuje javna priznanja,
* utvrđuje kriterije, uvjete i postupak za davanje u zakup poslovnog prostora i javnih površina u vlasništvu Općine Blato,
* utvrđuje kriterije, uvjete i način plaćanja općinskih poreza i naknada,
* obavlja i druge poslove koji su mu zakonom ili drugim propisom stavljeni u djelokrug.

Članak 29.

Općinsko vijeće ima predsjednika i jednog potpredsjednika koji se biraju većinom glasova svih članova Općinskog vijeća na konstituirajućoj sjednici Općinskog vijeća.

Prijedlog za izbor predsjednika i potpredsjednika može dati Povjerenstvo za izbor i imenovanja, kao i najmanje 1/3 vijećnika Općinskog vijeća.

Prijedlog za razrješenje predsjednika i potpredsjednika može dati najmanje 1/3 članova Općinskog vijeća.

Funkcija predsjednika i potpredsjednika Općinskog vijeća je počasna i za to obnašatelji funkcije ne primaju plaću. Predsjednik i potpredsjednik imaju pravo na naknadu sukladno posebnoj odluci Općinskog vijeća.

Naknada za predsjednika Općinskog vijeća može se odrediti u iznosu uvećanom za najviše 50%, a za potpredsjednike u iznosu uvećanom za najviše 30% pripadajuće naknade utvrđene člankom 31., stavkom 5. ovoga Statuta.

Članak 30.

Predsjednik Općinskog vijeća:

* zastupa Općinsko vijeće,
* saziva i organizira, te predsjedava sjednicama Općinskog vijeća,
* predlaže dnevni red Općinskog vijeća,
* upućuje prijedloge ovlaštenih predlagatelja u propisani postupak,
* brine o postupku donošenja odluka i općih akata,
* održava red na sjednici Općinskog vijeća,
* usklađuje rad radnih tijela,
* potpisuje odluke i akte koje donosi Općinsko vijeće,
* brine o suradnji Općinskog vijeća i Općinskog načelnika,
* brine se o zaštiti prava vijećnika,
* brine o javnosti rada Općinskog vijeća,
* obavlja i druge poslove određene zakonom, ovim Statutom i Poslovnikom Općinskog vijeća.

Članak 31.

Mandat članova Općinskog vijeća izabranih na redovnim izborima počinje danom konstituiranja Općinskog vijeća i traje do stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama Zakona.

Mandat članova Općinskog vijeća izabranih na prijevremenim izborima traje od dana konstituiranja općinskog vijeća do isteka tekućeg mandata općinskog vijeća izabranog na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama Zakona.

Vijećnici nemaju obvezujući mandat i nisu opozivi

Funkcija članova Općinskog vijeća je počasna i za to vijećnik ne prima plaću.

Vijećnici imaju pravo na naknadu u skladu s posebnom odlukom Općinskog vijeća.

Naknada iz stavka 5. ovoga članka može se odrediti za rad u Općinskom vijeću i radnim tijelima Općinskog vijeća, a određuje se u neto iznosu po članu Općinskog vijeća tako da ukupna godišnja neto naknada po članu Općinskog vijeća ne smije iznositi više od 6.000,00 kuna.

.

Član Općinskog vijeća ima pravo na opravdani izostanak s posla radi sudjelovanja u radu Općinskog vijeća i njegovih radnih tijela, sukladno sporazumu s poslodavcem.

Članak 32.

Vijećniku mandat prestaje prije isteka vremena na koje je izabran:

1. ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku,
2. ako je pravomoćnom sudskom odlukom potpuno lišen poslovne sposobnosti, danom pravomoćnosti sudske odluke,
3. ako je pravomoćnom sudskom presudom osuđen na bezuvjetnu kaznu zatvora u trajanju dužem od 6 mjeseci, danom pravomoćnosti sudske presude,
4. ako mu prestane prebivalište s područja Općine, danom prestanka prebivališta,
5. ako mu prestane hrvatsko državljanstvo, danom prestanka državljanstva sukladno odredbama zakona kojim se uređuje hrvatsko državljanstvo,
6. smrću.

Pisana ostavka vijećnika podnesena na način propisan stavkom 1. točkom 1. ovog članka treba biti zaprimljena najkasnije 3 dana prije zakazanog održavanja sjednice Općinskog vijeća. Pisana ostavka treba biti ovjerena kod javnog bilježnika najranije 8 dana prije podnošenja iste.

Ostavka podnesena suprotno stavku 1. točki 1. i stavku 2. ovog članka ne proizvodi pravni učinak.

Vijećniku kojem prestane hrvatsko državljanstvo, a koji je državljanin države članice Europske unije, mandat ne prestaje na temelju stavka 1. točke 5. ovog članka.

Članak 33.

Vijećniku koji za vrijeme trajanja mandata prihvati obnašanje dužnosti koja je prema odredbama zakona nespojiva s dužnošću člana Općinskog vijeća, mandat miruje, a za to vrijeme vijećnika zamjenjuje zamjenik, u skladu s odredbama zakona.

Vijećnik je dužan u roku od 8 dana od dana prihvaćanja nespojive dužnosti o tome obavijestiti predsjednika Općinskog vijeća, a mandat mu počinje mirovati protekom tog roka.

Vijećniku koji ne dostavi obavijest iz stavka 2. ovog članka mandat miruje po sili zakona.

Po prestanku obnašanja nespojive dužnosti vijećnik nastavlja s obnašanjem dužnosti vijećnika ako podnese pisani zahtjev predsjedniku Općinskog vijeća u roku od 8 dana od dana prestanka obnašanja nespojive dužnosti. Mirovanje mandata prestaje osmog dana od dana podnošenja pisanog zahtjeva.

Ako vijećnik po prestanku obnašanja nespojive dužnosti ne podnese pisani zahtjev iz stavka 4. ovog članka, smatrat će se da mu mandat miruje iz osobnih razloga.

Vijećnik može tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku Općinskog vijeća, a mirovanje mandata počinje teći od dana dostave pisanog zahtjeva, sukladno pravilima o dostavi propisanim Zakonom o općem upravnom postupku.

Mirovanje mandata iz osobnih razloga ne može trajati kraće od 6 mjeseci, a vijećnik nastavlja s obnašanjem dužnosti osmog dana od dana dostave pisane obavijesti predsjedniku Općinskog vijeća.

Članak 34.

Vijećnik ima prava i dužnosti:

* sudjelovati na sjednicama Općinskog vijeća i njegovih radnih tijela i na njima raspravljati,
* raspravljati i glasovati o svakom pitanju koje je na dnevnom redu sjednice Vijeća,
* predlagati Vijeću donošenje akata, podnositi prijedloge akata i podnositi amandmane na prijedloge akata,
* postavljati pitanja iz djelokruga rada Općinskog vijeća,
* postavljati pitanja Općinskom načelniku,
* tražiti i dobiti podatke, potrebne za obavljanje dužnosti vijećnika, od tijela Općine Blato te u svezi s tim koristiti njihove stručne i tehničke usluge,
* biti biran u radna tijela Općinskog vijeća,
* ne može biti kazneno gonjen niti odgovoran na bilo koji način, zbog glasovanja, izjava ili iznesenih mišljenja i stavova na sjednicama Općinskog vijeća,
* dužan je čuvati tajnost podataka, koji su kao tajni određeni u skladu s pozitivnim propisima, za koje sazna za vrijeme obnašanja dužnosti vijećnika,
* uvida u registar birača za vrijeme dok obavlja dužnost,
* ima i druga prava i dužnosti utvrđena odredbama zakona, ovog Statuta i Poslovnika Općinskog vijeća.

Članak 35.

U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća iznimno se mogu održavati elektroničkim putem.

Poslovnikom Općinskog vijeća detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti vijećnika, ostvarivanje prava i dužnosti predsjednika i potpredsjednika Općinskog vijeća, djelokrug, sastav i način rada radnih tijela, način i postupak donošenja akata u Općinskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Općinskog vijeća.

1.1. RADNA TIJELA

Članak 36.

Stalna radna tijela Općinskog vijeća su:

* Mandatno povjerenstvo,
* Povjerenstvo za izbor i imenovanje i

- Povjerenstvo za Statut i Poslovnik

Mandatno povjerenstvo

Članak 37.

Mandatno povjerenstvo ima predsjednika i dva člana koje bira Vijeće iz reda vijećnika na prvoj konstituirajućoj sjednici na prijedlog predsjedatelja ili najmanje 1/3 vijećnika.

Mandatno povjerenstvo raspravlja o pitanjima koja se odnose na mandatna prava vijećnika.

Mandatno povjerenstvo:

* na konstituirajućoj sjednici izvješćuje Općinsko vijeće o provedenim izborima za Općinsko vijeće i imenima izabranih vijećnika, temeljem objavljenih rezultata nadležnog izbornog povjerenstva o provedenim izborima,
* obavještava Općinsko vijeće o podnesenim ostavkama na vijećničku dužnost, te o zamjenicima vijećnika koji umjesto njih počinju obavljati vijećničku dužnost,
* obavještava Općinsko vijeće o mirovanju mandata vijećnika po sili zakona, o mirovanju mandata iz osobnih razloga i o mirovanju mandata zbog obnašanja nespojive dužnosti te o zamjeniku koji umjesto njega počinje obavljati vijećničku dužnost.
* obavještava Općinsko vijeće o prestanku mirovanja mandata vijećnika,
* obavlja i druge poslove određene zakonom, ovim Statutom i Poslovnikom Općinskog vijeća.

Povjerenstvo za izbor i imenovanje

Članak 38.

Povjerenstvo za izbor i imenovanje ima predsjednika i 2 (dva) člana koje bira Općinsko vijeće iz reda vijećnika na prvoj konstituirajućoj sjednici na prijedlog predsjedatelja ili najmanje 1/3 vijećnika.

Povjerenstvo za izbor i imenovanje, predlaže:

* izbor i razrješenje predsjednika i potpredsjednika Općinskog vijeća,
* izbor i razrješenje članova radnih tijela Općinskog vijeća,
* imenovanje i razrješenje i drugih osoba određenih zakonom, drugim propisom, ovim Statutom i drugim odlukama Općinskog vijeća,
* predlaže imenovanje predstavnika Općinskog vijeća u određena tijela, organizacije ili ustanove,
* daje mišljenje na izabrane rukovodeće osobe kad Općinsko vijeće na taj izbor daje svoju suglasnost,
* obavlja i druge poslove određene zakonom, ovim Statutom i Poslovnikom Općinskog vijeća.

Povjerenstvo za Statut i Poslovnik

Članak 39.

Povjerenstvo za Statut i Poslovnik ima predsjednika i (2) dva člana koje imenuje Općinsko vijeće iz reda vijećnika, a još (2) dva člana imenuje Općinsko vijeće iz reda znanstvenih i stručnih djelatnika.

Povjerenstvo za Statut i Poslovnik:

* predlaže Statut Općine i Poslovnik Općinskog vijeća,
* predlaže pokretanje postupka za izmjenu Statuta odnosno Poslovnika Općinskog vijeća,
* razmatra prijedloge odluka i drugih općih akata koje donosi Općinsko vijeće u pogledu njihove usklađenosti s Ustavom, zakonom, Statutom, Poslovnikom Općinskog vijeća i pravnim sustavom, te u pogledu njihove pravne obrade i o tome daje mišljene i prijedloge Općinskom vijeću,
* utvrđuje i izdaje pročišćene tekstove odluka i drugih akata, ako je tim aktima Povjerenstvo za to ovlašteno,
* daje mišljenje o amandmanima na prijedlog akta,
* razmatra opće akte trgovačkih društava i ustanova na koje suglasnost daje Općinsko vijeće i o tome daje mišljenje, primjedbe i prijedloge,
* obavlja i druge poslove određene zakonom, ovim Statutom i Poslovnikom Općinskog vijeća.

Članak 40.

Općinsko vijeće može uz radna tijela osnovana ovim Statutom osnovati druga stalna ili povremena radna tijela radi proučavanja i razmatranja drugih pitanja iz djelokruga Općinskog vijeća, pripreme prijedloga odluka i drugih akata, davanja mišljenja i prijedloga u svezi pitanja koja su na dnevnom redu Općinskog vijeća.

Sastav, broj članova, djelokrug i način rada radnih tijela utvrđuje Općinsko vijeće posebnom odlukom.

2. OPĆINSKI NAČELNIK

Članak 41.

Općinski načelnik zastupa Općinu i nositelj je izvršne vlasti Općine.

Mandat Općinskog načelnika traje četiri godine, a počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novog Općinskog načelnika, odnosno danom stupanja na snagu rješenja o imenovanju povjerenika Vlade Republike Hrvatske za obavljanje poslova iz nadležnosti Općinskog načelnika.

U obavljaju izvršne vlasti Općinski načelnik:

* priprema prijedloge općih i drugih akata,
* izvršava i osigurava izvršavanje općih akata Općinskog vijeća,
* utvrđuje prijedlog proračuna Općine i odgovoran je za njegovo izvršenje,
* usmjerava djelovanje upravnih tijela u obavljanju poslova iz samoupravnog djelokruga Općine, odnosno poslova državne uprave, ako su preneseni Općini, te nadzire njihov rad,
* upravlja nekretninama, pokretninama i imovinskim pravima u vlasništvu Općine Blato, kao i njezinim prihodima i rashodima, u skladu sa zakonom i ovim Statutom i općim aktima Općinskog vijeća,
* odlučuje o stjecanju i otuđenju pokretnina i nekretnina i drugom raspolaganju imovinom Općine pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom, ako je stjecanje i otuđivanje nekretnina i pokretnina te drugo raspolaganje imovinom planirano u proračunu i provedeno u skladu sa zakonskim propisima. Ako je taj iznos manji od 70.000,00 kuna, tada je ovlašten odlučivati do 70.000,00 kuna.“
* upravlja raspoloživim novčanim sredstvima na računu proračuna Općine Blato,
* odlučuje o davanju suglasnosti za zaduživanje pravnim osobama u većinskom izravnom ili neizravnom vlasništvu Općine i o davanju suglasnosti za zaduživanje ustanova kojih je osnivač Općina,
* donosi pravilnik o unutarnjem redu upravnih tijela,
* imenuje i razrješava pročelnike upravnih tijela,
* imenuje i razrješuje predstavnike Općine u tijelima javnih ustanova, trgovačkih društava i drugih pravnih osoba osnovanih od strane Općine za obavljanje gospodarskih, društvenih, komunalnih i drugih djelatnosti od interesa za Općinu, osim ako posebnim zakonom nije drugačije određeno.
* utvrđuje plan prijma u službu u upravna tijela,
* predlaže izradu prostornog plana kao i njegove izmjene i dopune na temelju obrazloženih i dokumentiranih prijedloga fizičkih i pravnih osoba,
* daje mišljenje o prijedlozima koje podnose drugi ovlašteni predlagatelji,
* obavlja nadzor nad zakonitošću rada tijela mjesnog odbora,
* obavlja i druge poslove predviđene ovim Statutom i drugim propisima.

Općinski načelnik dužan je tromjesečno izvijestiti Općinsko vijeće o danim suglasnostima za zaduživanje iz stavka 3. alineje 8. ovog članka.

Odluku o imenovanju i razrješenju iz stavka 3. podstavak 11. ovoga članka Općinski načelnik dužan je objaviti u prvom broju „Službenog glasnika Općine Blato“ koji slijedi nakon donošenja te odluke.

Članak 42.

Općinski načelnik odgovoran je za ustavnost i zakonitost obavljanja poslova koji su u njegovom djelokrugu i za ustavnost i zakonitost akata upravnih tijela.

Članak 43.

Članovi Općinskog vijeća mogu Općinskom načelniku postavljati pitanja o njegovu radu. Pitanja mogu biti postavljena usmeno na sjednicama Općinskog vijeća ili u pisanom obliku posredstvom predsjednika Općinskog vijeća sukladno odredbama Poslovnika Općinskog vijeća.

Članak 44.

Općinski načelnik dva puta godišnje podnosi polugodišnje izvješće o svom radu Općinskom vijeću.

Općinsko vijeće može, pored izvješća iz stavka 1. ovog članka, od Općinskog načelnika tražiti izvješće o pojedinim pitanjima iz njegovog djelokruga.

Općinsko vijeće ne može zahtijevati od Općinskog načelnika izvješće o bitno podudarnom pitanju prije proteka roka od 3 mjeseca od ranije podnesenog izvješća o istom pitanju odnosno od kada je Općinsko vijeće donijelo zaključak kojim ne prihvaća prijedlog za traženje izvješća od Općinskog načelnika.

Članak 45.

Općinski načelnik u obavljanju poslova iz samoupravnog djelokruga Općine:

* ima pravo obustaviti od primjene opći akt Općinskog vijeća u roku od 8 dana od dana donošenja, ako ocijeni da je tim aktom povrijeđen zakon ili drugi propis te zatražiti od Općinskog vijeća da u roku od 8 dana od donošenja odluke o obustavi otkloni uočene nedostatke. Ako Općinsko vijeće to ne učini, Općinski načelnik je dužan, bez odgode, o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta.
* ima pravo obustaviti od primjene akt mjesnog odbora ako ocijeni da je taj akt u suprotnosti sa zakonom, Statutom i općim aktima Općinskog vijeća, te raspustiti vijeće mjesnog odbora ako ono učestalo krši Statut, pravila mjesnog odbora ili ne izvršava povjerene mu poslove.

Članak 46.

Ako za vrijeme trajanja mandata Općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, Općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.

Odluku o imenovanju privremenog zamjenika iz reda članova Općinskog vijeća, Općinski načelnik može promijeniti tijekom mandata.

Zamjenik Općinskog načelnika iz stavka 1. ovoga članka je privremeni zamjenik Općinskog načelnika koji zamjenjuje Općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik kojemu mandat nije prestao onemogućen obavljati svoju dužnost.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine.

Privremeni zamjenik za vrijeme zamjenjivanja Općinskog načelnika ostvaruje prava Općinskog načelnika.

Ako zbog okolnosti iz stavka 1. ovoga članka nastupi prestanak mandata Općinskog načelnika, raspisat će se prijevremeni izbori za Općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.

Ovlast privremenog zamjenika za zamjenjivanje Općinskog načelnika prestaje danom nastavljanja obavljanja dužnosti Općinskog načelnika po prestanku razloga zbog kojih je Općinski načelnik bio onemogućen u obavljanju svoje dužnosti, odnosno u slučaju iz stavka 6. ovoga članka danom stupanja na snagu rješenja o imenovanju povjerenika Vlade Republike Hrvatske.

O okolnostima iz stavka 1. i 2. ovoga članka Općinski načelnik ili pročelnik Upravnog tijela nadležnog za službeničke odnose dužan je obavijestiti predsjednika Općinskog vijeća odmah po nastanku tih okolnosti.

O okolnostima iz stavka 6. ovoga članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika..

Članak 47.

Općinski načelnik može odlučit hoće li dužnost obavljati profesionalno ili volonterski

Općinski načelnik dužan je u roku od 8 dana od dana stupanja na dužnost dostaviti pisanu obavijest nadležnom upravnom tijelu Općine o tome na koji način će obnašati dužnost.

Ukoliko Općinski načelnik nije postupio na način propisan stavkom 2. ovoga članka smatra se da dužnost obavlja volonterski.

Danom stupanja na dužnost Općinskog načelnika smatra se dan početka mandata određen posebnim zakonom.

Općinski načelnik može promijeniti način obavljanja dužnosti u tijeku mandata dostavom pisane obavijesti o promjeni načina obavljanja dužnosti nadležnom upravnom tijelu Općine.

Ako u obavijesti iz stavka 5. ovoga članka nije naveden dan početka novog načina obavljanja dužnosti, novi način obavljanja dužnosti započinje prvog dana sljedećeg mjeseca nakon dostave te obavijesti.

Općinski načelnik koji dužnost obavljaju volonterski ne može promijeniti način obavljanja dužnosti u godini održavanja redovnih lokalnih izbora.

Članak 48.

Općinski načelnik može osnivati stalna ili povremena savjetodavna tijela radi proučavanja i razmatranja pitanja iz svog djelokruga, pripreme prijedloga odluka i drugih akata, davanja mišljenja i prijedloga u svezi pitanja koja su na dnevnom redu Općinskog vijeća.

Sastav, broj članova, djelokrug i način rada tijela iz stavka 1. ovog članka utvrđuje Općinski načelnik posebnom odlukom.

Članak 49.

Općinskom načelniku mandat prestaje po sili zakona:

1. danom dostave pisane ostavke sukladno pravilima o dostavi propisanim Zakonom o općem upravnom postupku,
2. danom pravomoćnosti sudske odluke o oduzimanju poslovne sposobnosti,
3. danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca,
4. danom prestanka prebivališta na području Općine,
5. danom prestanka državljanstva,
6. smrću.

Ako prije isteka mandata prestane mandat općinskom načelniku, raspisat će se prijevremeni izbori za Općinskog načelnika. Do provedbe prijevremenih izbora dužnost Općinskog načelnika obnašat će povjerenik Vlade Republike Hrvatske.

Članak 50.

Osim u slučajevima iz članka 19. ovog Statuta, referendum se raspisuje i za opoziv Općinskog načelnika.

Raspisivanje referenduma za opoziv može predložiti:

– 20% ukupnog broja birača Općine Blato,

– 2/3 članova Općinskog vijeća.

Ako raspisivanje referenduma predloži 20% ukupnog broja birača Općine Blato, Predsjednik Općinskog vijeća dužan je dostaviti zaprimljeni prijedlog propisanog broja birača u roku od 30 dana od dana zaprimanja prijedloga tijelu državne uprave nadležnom za lokalnu i područnu (regionalnu) samoupravu radi utvrđivanja je li prijedlog podnesen od potrebnog broja birača.

Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog podnesen od potrebnog broja birača, Općinsko vijeće raspisuje referendum u roku od 30 dana od dana zaprimanja odluke tijela državne uprave.

Ako raspisivanje referenduma za opoziv predloži 2/3 članova Općinskog vijeća, odluku o raspisivanju referenduma za opoziv donosi Općinsko vijeće dvotrećinskom većinom glasova svih članova Općinskog vijeća.

Referendum za opoziv Općinskog načelnika ne smije se raspisati prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za Općinskog načelnika.

Članak 51.

Odluka o opozivu Općinskog načelnika donesena je ako se na referendumu za opoziv izjasnila većina birača koji su glasovali, uz uvjet da ta većina iznosi najmanje 1/3 ukupnog broja birača upisanih u popis birača u Općini Blato.

Članak 52.

Na referendum iz članka 50. i 51. odgovarajuće se primjenjuju odredbe zakona kojim se uređuje provedba referenduma i Zakona o lokalnoj i područnoj (regionalnoj) samoupravi.

IX. OPĆINSKA UPRAVA

Članak 53.

Za obavljanje poslova iz samoupravnog djelokruga Općine Blato kao i povjerenih poslova državne uprave ustrojavaju se upravni odjeli i službe Općine Blato (u daljnjem tekstu: upravna tijela).

U obavljanju povjerenih poslova državne uprave upravna tijela Općine Blato imaju ovlasti i obveze tijela državne uprave sukladno zakonu kojim se uređuje sustav državne uprave.

Upravna tijela dužna su svojim radom omogućiti ostvarivanje prava i potreba građana i pravnih osoba u skladu sa zakonom i ovim Statutom.

Upravnim tijelima upravljaju pročelnici koje Općinski načelnik imenuje na temelju javnog natječaja.

Članak 54.

Ustrojstvo i djelokrug upravnih tijela uređuje se posebnom odlukom Općinskog vijeća u skladu sa Statutom i zakonom.

Članak 52.

Upravna tijela u oblastima za koja su ustrojena i u okviru djelokruga utvrđenog posebnom odlukom, neposredno izvršavaju provođenje općih i pojedinačnih akata tijela Općine Blato.

Članak 56.

Upravna tijela samostalna su u okviru svog djelokruga, a za zakonito i pravovremeno obavljanje poslova iz svoje nadležnosti odgovorna su Općinskom načelniku.

X. JAVNE SLUŽBE

Članak 57.

Općina Blato u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, za koje je zakonom utvrđeno da se obavljaju kao javna služba.

Članak 58.

Općina Blato osigurava obavljanje djelatnosti iz članka 58. ovog Statuta osnivanjem trgovačkih društva, javnih ustanova, drugih pravnih osoba i vlastitih pogona.

U trgovačkim društvima u kojima Općina Blato ima udjele ili dionice Općinski načelnik je član skupštine društva.

Obavljanje određenih djelatnosti Općina Blato može povjeriti drugim pravnim i fizičkim osobama temeljem ugovora o koncesiji.

XI. MJESNA SAMOUPRAVA

Članak 59.

Na području općine Blato osnivaju se mjesni odbori kao oblik neposrednog sudjelovanju građana u odlučivanju o lokalnim poslovima od neposrednog i svakodnevnog utjecaja na život i rad građana.

Mjesni odbor osniva se za jedno naselje, više međusobno povezanih manjih naselja ili dio većeg naselja koji u odnosu na ostale dijelove čini zasebnu razgraničenu cjelinu (dio naselja).

Područja i granice mjesnih odbora utvrđuju se posebnom odlukom koju donosi Općinsko vijeće i prikazuju se na kartografskom prikazu koji je sastavni dio te odluke.

Mjesni odbor je pravna osoba.

Na području općine Blato osnovan je mjesni odbor Potirna.

U ostvarivanju prava iz stavka 1. ovoga članka, mjesni odbor dužan je uvažavati interes općine Blato u cjelini.

Članak 60.

Inicijativu i prijedlog za osnivanje novog mjesnog odbora mogu dati Općinsko vijeće, vijeće mjesnog odbora, te najmanje 20% građana s područja postojećeg mjesnog odbora.

Prijedlog sadrži podatke o:

1. podnositelju inicijative odnosno predlagaču,
2. imenu mjesnog odbora,
3. području i granicama mjesnog odbora,
4. sjedištu mjesnog odbora,
5. osnove pravila mjesnog odbora te
6. zadacima i izvorima financiranja mjesnog odbora.

O inicijativi i prijedlogu za izdvajanje dijela iz mjesnog odbora odlučuje Općinsko vijeće uz prethodno pribavljeno mišljenje vijeća mjesnog odbora na koje se promjena odnosi.

U slučaju da prijedlog iz stavka 1. ovog članka, daju građani ili njihove organizacije i udruženja, prijedlog se dostavlja u pisanom obliku Općinskom načelniku.

Općinski načelnik u roku od 15 dana od dana primitka prijedloga utvrđuje da li je prijedlog podnesen na način i po postupku utvrđenim zakonom i ovim Statutom.

Ukoliko Općinski načelnik utvrdi da prijedlog nije podnesen na propisani način i po propisanom postupku, obavijestit će predlagatelja i zatražiti da u roku od 15 dana dopuni prijedlog za osnivanje mjesnog odbora.

Pravovaljani prijedlog Općinski načelnik upućuje Općinskom vijeću, koje je dužno izjasniti se o prijedlogu u roku od 60 dana od prijema prijedloga.

Članak 61.

Tijela mjesnog odbora su vijeće mjesnog odbora i predsjednik vijeća mjesnog odbora.

Vijeće mjesnog odbora biraju građani s područja mjesnog odbora koji imaju biračko pravo.

Članovi vijeća mjesnog odbora biraju se na neposrednim izborima, tajnim glasovanjem, razmjernim izbornim sustavom. Postupak izbora članova vijeća mjesnog odbora uređuje Općinsko vijeće posebnom odlukom, odgovarajućom primjenom odredaba zakona kojim se uređuje izbor članova predstavničkih tijela jedinica lokalne samouprave.

Članak 62.

Izbore za članove vijeća mjesnog odbora raspisuje Općinsko vijeće.

Izbornu jedinicu za izbor članova vijeća mjesnog odbora čini cijelo područje mjesnog odbora.

Od dana raspisivanja izbora pa do dana izbora ne može proteći manje od 30 dana niti više od 60 dana.

Za člana vijeća mjesnog odbora može biti biran građanin koji ima biračko pravo i prebivalište na području mjesnog odbora čije se vijeće bira.

Mandat članova vijeća mjesnog odbora traje četiri godine.

Vijeće mjesnog odbora ima 5 članova.

Članak 63.

Vijeće mjesnog odbora:

1. donosi program rada i izvješće o radu mjesnog odbora,
2. donosi plan malih komunalnih akcija i utvrđuje prioritet u njihovoj realizaciji,
3. donosi pravila mjesnog odbora,
4. donosi poslovnik o svom radu u skladu s ovim Statutom,
5. donosi financijski plan i godišnji obračun,
6. bira i razrješava predsjednika vijeća mjesnog odbora,
7. saziva zborove građana,
8. odlučuje o korištenju sredstava namijenjenih mjesnom odboru u proračunu Općine Blato,
9. predlaže osnivanje mjesnih odbora, odnosno daje mišljenje Općinskom vijeću o drugim inicijativama i prijedlozima za osnivanje mjesnog odbora na njegovom području,
10. surađuje s drugim mjesnim odborima na području općine Blato,
11. surađuje s udrugama na svom području u pitanjima interesa za građane mjesnog odbora,
12. obavlja i druge poslove utvrđene zakonom, ovim Statutom, odlukama i općim aktima Općinskog vijeća.

Članak 64.

Program rada mjesnog odbora sadrži planirane aktivnosti osobito u pogledu vođenja brige o uređenju područja mjesnog odbora, provođenjem manjih komunalnih akcija kojima se poboljšava komunalni standard građana na području mjesnog odbora, vođenju brige o poboljšavanju zadovoljavanja lokalnih potreba građana u oblasti zdravstva, socijalne skrbi, kulture, športa i drugih lokalnih potreba na svom području te izvore sredstava za ostvarenje programa.

Pravilima mjesnog odbora detaljnije se uređuje način konstituiranja, sazivanja i rad vijeća mjesnog odbora, ostvarivanje prava, obveza i odgovornosti članova vijeća mjesnog odbora, ostvarivanje prava i dužnosti predsjednika vijeća mjesnog odbora, način odlučivanja, te druga pitanja od značaja za rad mjesnog odbora.

Članak 65.

Sredstva za obavljanje poslova povjerenih mjesnim odborima odnosno za rad vijeća mjesnih odbora osiguravaju se u Općinskom proračunu.

Kriterij za utvrđivanje i podjelu sredstava u Općinskom proračunu za mjesne odbore utvrdit će se posebnom općinskom odlukom.

Članak 66.

Stručne i administrativne poslove za mjesne odbore obavljaju upravna tijela na način uređen posebnom općinskom odlukom.

Članak 67.

Vijeće mjesnog odbora predlaže Općinskom vijeću:

1. rješenja od interesa za svoje područje u postupcima izrade i donošenje prostornih i drugih planskih dokumenata Općine Blato i njihova ostvarenja te drugih akata od utjecaja na život i rad područja odbora,
2. predlaže mjere za razvoj komunalne infrastrukture i uređenja naselja,
3. predlaže imenovanje ulica, javnih prometnih površina, parkova, škola, vrtića i drugih objekata na svom području,
4. predlaže promjenu područja mjesnog odbora.

Članak 68.

Vijeće mjesnog odbora tajnim glasovanjem bira predsjednika iz svoga sastava većinom glasova svih članova Vijeća na vrijeme od četiri godine.

Funkcije članova mjesnog odbora su počasne.

Članak 69.

Predsjednik vijeća mjesnog odbora:

1. predstavlja mjesni odbor i vijeće mjesnog odbora,
2. saziva sjednice vijeća, predlaže dnevni red, predsjedava sjednicama vijeća i potpisuje akte vijeća,
3. provodi i osigurava provođenje odluka vijeća, te izvješćuje o provođenju odluka vijeća,
4. surađuje s predsjednikom Općinskog vijeća,
5. informira građane o pitanjima važnim za mjesni odbor,
6. obavlja druge poslove koje mu povjeri vijeće mjesnog odbora i Općinsko vijeće Općine Blato.

Članak 70.

Predsjednik vijeća mjesnog odbora odgovoran je za svoj rad vijeću mjesnog odbora i Općinskom načelniku za povjerene poslove iz samoupravnog djelokruga.

Članak 71.

Član vijeća mjesnog odbora ima pravo i dužnost:

1. prisustvovati sjednicama vijeća mjesnog odbora,
2. predlagati vijeću mjesnog odbora razmatranje pojedinih pitanja iz njegova djelokruga,
3. raspravljati i izjašnjavati se o svim pitanjima koja su na dnevnom redu vijeća mjesnog odbora,
4. obavljati poslove i zadaće koje mu u okviru svoga djelokruga povjeri vijeće mjesnog odbora,
5. druga prava i dužnosti određena pravilima mjesnog odbora.

Članak 72.

Vijeće mjesnog odbora, radi raspravljanja o potrebama i interesima građana, te davanja prijedloga za rješavanje pitanja od lokalnog značenja, može sazivati zborove građana.

Zbor građana može se sazvati i za dio područja mjesnog odbora koji čini zasebnu cjelinu (dio naselja i sl.).

Zbor građana vodi predsjednik mjesnog odbora ili član vijeća mjesnog odbora kojeg odredi vijeće.

Članak 73.

Inicijativu i prijedlog za promjenu područja mjesnog odbora mogu dati tijela mjesnog odbora i Općinski načelnik.

O inicijativi i prijedlogu iz prethodnog stavka Općinsko vijeće donosi odluku uz prethodno pribavljeno mišljenje građana mjesnog odbora za koje se traži promjena područja.

Članak 74.

Nadzor nad zakonitošću rada tijela mjesnog odbora obavlja Općinski načelnik, te na njegov prijedlog Općinsko vijeće može raspustiti vijeće mjesnog odbora, ako ono učestalo krši odredbe ovog Statuta, pravila mjesnog odbora i ne izvršava povjerene mu poslove.

XII. IMOVINA I FINANCIRANJE OPĆINE BLATO

Članak 75.

Sve pokretne i nepokretne stvari, te imovinska prava koja pripadaju Općini Blato čine imovinu Općine Blato.

Članak 76.

Imovinom Općine Blato upravljaju Općinski načelnik i Općinsko vijeće u skladu s odredbama ovog Statuta pažnjom dobrog gospodara.

Općinski načelnik u postupku upravljanja imovinom Općine donosi pojedinačne akte glede upravljanja imovinom, na temelju općeg akta Općinskog vijeća o uvjetima, načinu i postupku gospodarenja nekretninama u vlasništvu Općine u skladu s ovim Statutom.

Članak 77.

Općina Blato slobodno raspolaže prihodima koje ostvaruje u okviru svog samoupravnog djelokruga.

Prihodi Općine Blato su:

* općinski porezi, prirez, naknade, doprinosi i pristojbe,
* prihodi od stvari u vlasništvu Općine i imovinskih prava,
* prihodi od trgovačkih društava i drugih pravnih osoba u vlasništvu Općine odnosno onih u kojima Općina ima udjele ili dionice,
* prihodi od naknada za koncesije,
* novčane kazne i oduzeta imovinska korist za prekršaje koje propiše Općina Blato u skladu sa zakonom,
* udio u zajedničkom porezu,
* sredstva pomoći Republike Hrvatske predviđena u državnom proračunu,
* sponzorstvo, donacije i potpore,
* drugi prihodi određeni zakonom.

Članak 78.

Općinsko vijeće donosi odluku kojom propisuje vrstu poreza, visinu stopa odnosno visinu iznosa vlastitih poreza, oslobađanje od plaćanja poreza, način razreza poreza, plaćanje poreza, porezne prekršaje, te druga postupovna pitanja u skladu sa zakonom.

Članak 79.

Procjena godišnjih prihoda i primitaka, te utvrđeni iznosi rashoda i izdataka i drugih plaćanja Općine Blato iskazuju se u Proračunu Općine Blato.

Proračun je temeljni financijski akt Općine.

Svi prihodi i primici Proračuna moraju biti raspoređeni u Proračunu i iskazani po izvorima iz kojih potječu.

Svi rashodi i izdaci Proračuna moraju biti utvrđeni u Proračunu i uravnoteženi s prihodima i primicima.

Članak 80.

Općina Blato sastavlja bilancu imovine u kojoj iskazuje vrijednost svoje imovine u skladu s računovodstvenim propisima.

Članak 81.

Proračun Općine Blato i Odluka o izvršenju proračuna donose se za proračunsku godinu i vrijede za godinu za koju su doneseni.

Proračunska godina je razdoblje od dvanaest mjeseci, koja počinje 1. siječnja, a završava 31. prosinca.

Članak 82.

Općinski načelnik, kao jedini ovlašteni predlagatelj, dužan je utvrditi prijedlog proračuna i podnijeti ga Općinskom vijeću na donošenje u roku utvrđenom posebnim zakonom.

Općinsko vijeće donosi proračun za sljedeću proračunsku godinu na način i u rokovima propisanim zakonom.

Ako Općinsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Općine i drugih proračunskih i izvanproračunskih korisnika u skladu s posebnim zakonom.

Odluku o privremenom financiranju iz stavka 3. ovoga članka donosi do 31. prosinca Općinsko vijeće u skladu s posebnim zakonom na prijedlog Općinskog načelnika ili povjerenika Vlade Republike Hrvatske te drugog ovlaštenog predlagatelja utvrđenog Poslovnikom Općinskog vijeća.

Članak 83.

Ako do isteka roka privremenog financiranja nije donesen proračun u slučaju kada je Općinski načelnik onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika Općinskog načelnika iz članka 46. ovoga Statuta.

Članak 84.

Kada je u Općini konstituirano novoizabrano Općinsko vijeće nakon provedenih prijevremenih izbora, do donošenja proračuna Općine financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinski načelnik.

Članak 85.

Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke Općinskog načelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinski načelnik.

Ako Visoki upravni sud Republike Hrvatske u postupku ocjene zakonitosti općeg akta ukine proračun Općine, Općinsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u “Narodnim novinama”. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 86.

Ako se tijekom proračunske godine smanje prihodi i primici ili povećaju izdaci utvrđeni Proračunom, Proračun se mora uravnotežiti sniženjem predviđenih izdataka ili pronalaženjem novih prihoda.

Uravnoteženje Proračuna provodi se izmjenama i dopunama proračuna po postupku propisnom za donošenje Proračuna.

Općina je dužna su javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.

Objava informacija iz stavka 3. ovoga članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.

Članak 87.

Nakon isteka godine za koju je Proračun donijet Općinsko vijeće utvrđuje Godišnji izvještaj o izvršenju proračuna najkasnije do 1. lipnja za prethodnu godinu.

Članak 88.

Općina Blato može se zaduživati u skladu s posebnim zakonom.

Općina Blato može raspisivati javni zajam ili izdati obveznice odnosno druge vrijednosne papire.

Članak 89.

Općina Blato može davati jamstva korisnicima proračuna i pravnim osobama u vlasništvu Općine, odnosno onim društvima u kojima ima udjel ili dionice i davati zajmove u skladu s posebnim zakonom i općim aktima Općinskog vijeća.

Članak 90.

Ukupno materijalno i financijsko poslovanje Općine Blato nadzire Općinsko vijeće.

Zakonitost, svrhovitost i pravodobnost korištenja proračunskih sredstava Općine nadzire Ministarstvo financija.

XIII. AKTI OPĆINE BLATO

Članak 91.

Općinsko vijeće na temelju prava i ovlaštenja utvrđenih zakonom i ovim Statutom donosi Statut, Poslovnik Općinskog vijeća, odluke, Proračun, Polugodišnji i Godišnji izvještaj o izvršenju proračuna, odluku o izvršavanju proračuna, pravilnike, pravila, povelje, programe, planove, preporuke, zaključke i druge opće akte.

Općinsko vijeće donosi rješenja, zaključke i druge pojedinačne akte, kada u skladu sa zakonom rješava o pojedinačnim stvarima.

Članak 92.

Općinski načelnik u poslovima iz svog djelokruga donosi odluke, zaključke, pravilnike, rješenja, preporuke, upute, naredbe, naputke, te druge pojedinačne i opće akte u skladu sa zakonom i općim aktom Općinskog vijeća.

Članak 93.

Radna tijela Općinskog vijeća i Općinskog načelnika donose zaključke, preporuke i mišljenja.

Članak 94.

Općinski načelnik osigurava izvršenje općih akata Općinskog vijeća, na način i u postupku propisanom ovim Statutom, te nadzire zakonitost rada upravnih tijela.

Članak 95.

Upravna tijela, u izvršavanju općih akata Općinskog vijeća donose pojedinačne akte kojima rješavaju o pravima, obvezama i pravnim interesima fizičkih i pravnih osoba (upravne stvari).

Upravna tijela, u obavljanju povjerenih poslova državne uprave rješavaju u upravnim stvarima u prvom stupnju.

Protiv pojedinačnih akata iz stavka 1. ovog članka koje donose Upravna tijela Općine, može se izjaviti žalba nadležnom upravnom tijelu Dubrovačko-neretvanske županije, ako posebnim zakonom nije drukčije propisano.

Protiv pojedinačnih akata iz stavka 2. ovog članka koje donose Upravna tijela Općine Blato u obavljanju povjerenih poslova državne uprave može se izjaviti žalba nadležnom tijelu državne uprave u skladu s posebnim zakonom kojim se uređuje pojedino upravno područje.

Na donošenje pojedinačnih akata iz ovog članka primjenjuju se odredbe Zakona o općem upravnom postupku.

Protiv pojedinačnih akata iz ovog članka može se pokrenuti upravni spor sukladno odredbama Zakona o upravnim sporovima.

Odredbe ovog članka odnose se i na pojedinačne akte koje donose pravne osobe kojima je odlukom Općinskog vijeća, u skladu sa zakonom, povjereno obavljanje javnih ovlasti u poslovima iz samoupravnog djelokruga Općine.

Članak 96.

Protiv pojedinačnih akata Općinskog vijeća i Općinskog načelnika kojima se rješava o pravima, obvezama i pravnim interesima fizičkih i pravnih osoba, ako posebnim zakonom nije drukčije propisano, ne može se izjaviti žalba, već se može pokrenuti upravni spor.

Članak 97.

Nadzor zakonitosti pojedinačnih neupravnih akata koje u samoupravnom djelokrugu donose Općinsko vijeće i Općinski načelnik obavljaju nadležna tijela državne uprave, svako u svojem djelokrugu, sukladno posebnom zakonu.

Članak 98.

Nadzor zakonitosti općih akata koje u samoupravnom djelokrugu donosi Općinsko vijeće obavljaju nadležna tijela državne uprave, svako u svojem djelokrugu, sukladno posebnom zakonu.

Predsjednik Općinskog vijeća dužan je dostaviti Statut, Poslovnik, Proračun i druge opće akte nadležnom tijelu državne uprave u čijem je djelokrugu opći akt zajedno sa izvatkom iz zapisnika koji se odnosi na postupak donošenja općeg akta propisan statutom i poslovnikom, u roku 15 dana od dana donošenja općeg akta.

Predsjednik Općinskog vijeća dužan je akte iz stavka 2. ovog članka bez odgode dostaviti Općinskom načelniku.

Članak 99.

Prije nego što stupe na snagu svi opći i važniji pojedinačni akti koje donosi Općinsko vijeće i Općinski načelnik objavljuju se u “Službenom glasniku Općine Blato”.

Opći akti stupaju na snagu osmog dana od dana objave osim ako nije, zbog osobito opravdanih razloga, općim aktom propisano da opći akt stupa na snagu prvog dana od dana objave.

Opći akt ne može imati povratno djelovanje.

Članak 100.

Detaljnije odredbe o aktima Općine Blato i postupku donošenja akata utvrđuju se Poslovnikom Općinskog vijeća.

XIV. JAVNOST RADA

Članak 101.

Rad Općinskog vijeća, Općinskog načelnika i upravnih tijela javan je.

Predstavnici udruga građana, građani i predstavnici medija mogu pratiti rad Općinskog vijeća u skladu s odredbama Poslovnika Općinskog vijeća.

Članak 102.

Javnost rada Općinskog vijeća osigurava se:

* javnim održavanjem sjednica i prenošenjem sjednica putem Radio Blata,
* izvještavanjem i napisima u tisku i drugim oblicima javnog priopćavanja,
* objavljivanjem općih akata i drugih akata u Službenom glasniku Općine Blato i na web stranicama Općine Blato.

Javnost rada Općinskog načelnika osigurava se:

* održavanjem redovnih konferencija za medije,
* izvještavanjem i napisima u tisku i drugim oblicima javnog priopćavanja,
* objavljivanjem općih akata i drugih akata u Službenom glasniku Općine Blato i na web stranicama Općine Blato.

Javnost rada upravnih tijela Općine osigurava se:

* u uredovno vrijeme omogućava se građanima i pravnim osobama uvid u važeće zakone, opće i pojedinačne akte Općine Blato,
* na web stranicama Općine Blato,
* putem oglasne ploče Općine Blato,
* izvještavanjem i napisima u tisku i drugim oblicima javnog priopćavanja.

Članak 103.

Bez nazočnosti javnosti održava se sjednica ili dio sjednice Općinskog vijeća kada se raspravlja o materijalu koji je u skladu s posebnim propisima označen pojedinim stupnjem povjerljivosti.

Članak 104.

Na zgradama u kojima su smještena tijela Općine Blato mora biti istaknut naziv tijela, a na prikladnom mjestu u zgradi mora biti istaknut raspored prostorija tijela Općine Blato.

XV. SPRJEČAVANJE SUKOBA INTERESA

Članak 105.

Način djelovanja Općinskog načelnika i zamjenika Općinskog načelnika u obnašanju javnih dužnosti uređen je posebnim zakonom.

Članak 106.

Općinsko vijeće posebnom odlukom propisuje tko se smatra lokalnim dužnosnikom u obnašanju javne vlasti te uređuje sprječavanje sukoba interesa između privatnog i javnog interesa u obnašanju javne vlasti.

XVI. PRIJELAZNE I ZAVRŠNE ODREDBE

Članak 107.

Odluke i drugi opći akti doneseni na temelju dosadašnjeg Statuta Općine Blato (Službeni glasnik Općine Blato 3/20) i zakona, uskladit će se s odredbama ovog Statuta i zakona kojima se uređuje pojedino područje.

Do usklađivanja općih akata kojima se uređuju poslovi iz samoupravnog djelokruga Općine Blato sukladno posebnim zakonima i odredbama ovog Statuta, primjenjivat će se akti Općine Blato u onim odredbama koje nisu u suprotnosti sa zakonom i ovim Statutom.

U slučaju suprotnosti odredbi općeg akta iz stavka 1. ovog članka, primjenjuju se neposredno odredbe zakona i ovog Statuta.

Članak 108.

Postupak za promjenu Statuta pokreće se prijedlogom za promjenu Statuta.

Promjenu Statuta može predložiti Općinski načelnik, Povjerenstvo za Statut i Poslovnik Općinskog vijeća i 1/3 članova Općinskog vijeća.

Općinsko vijeće odlučuje da li će prihvatiti prijedlog za promjenu Statuta.

Ako Općinsko vijeće ne prihvati prijedlog za promjenu Statuta, isti se prijedlog ne može staviti na dnevni red prije isteka šest mjeseci od dana zaključenja rasprave o njemu.

Promjena Statuta je usvojena ako je za nju glasovala većina članova Općinskog vijeća.

Članak 109.

Ako Općinsko vijeće prihvati prijedlog za pokretanje postupka za promjenu Statuta donijet će o tome posebnu Odluku.

Odluka o raspisivanju referenduma za promjenu Statuta donijet će se za slučajeve promjene izgleda grba, zastave, promjene granica i Dana Općine Blato.

Tekst promjene Statuta o kome se odlučuje na referendumu utvrđuje Općinsko vijeće na prijedlog Povjerenstva za Statut i Poslovnik.

Radi potrebe usklađivanja sa zakonom Statut Općine Blato moguće je izmijeniti Odlukom o izmjenama i dopunama Statuta Općine Blato ili novim Statutom na jednoj sjednici Općinskog vijeća, bez prethodnog postupka.

Članak 110.

Danom stupanja na snagu ovoga Statuta prestaje važiti Statut Općine Blato (Službeni glasnik Općine Blato broj 3/20).

Članak 111.

Ovaj Statut stupa na snagu osmog dana od dana objave u “Službenom glasniku Općine Blato”, osim članka 29. stavka 5., članka 31. stavka 6., članka 46., članka 49. stavka 2 i članaka 83., 84. i 85. koji stupaju na snagu na dan stupanja na snagu odluke o raspisivanju prvih slijedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnik, gradonačelnike i župane.

KLASA:

URBROJ:

Blato, ………..2021.. godine

OPĆINSKO VIJEĆE

PREDSJEDNICA

Marija Bačić, dr.med., v.r.